text: I I I.
  Multae autem ac graves sunt, quae Censuram in Republic. commendant rationes. Inprimis illa, quod plurima sese offerant mala, quae legibus commodè comprehendere non licet, aut indictis poenis antevertere. Neque enim omnia, quae nocent Reipublic. aut prosunt, legum esse possunt argumentum. Quaedam igitur, maximè quae spectant civium mores, requirunt non tam leges, quàm sine legibus magistratus, sicut alia requirunt simul & leges, & earum custodes, judices ac magistratus. Pone illas Sumptuarias, toties in Romana Repub. repetitas, & tantopere celebratas. Haud mihi dubium est, quin luxus illorum temporum, quae Censurae severitatem adhuc patiebantur, arbitrio Censorum melius potuerit coarceri. Luxus enim & alia ejusmodi nulla lege accuratè satis describuntur, aut prohibentur. Et certè cum sint tria praecipua, eaque distincta, juris praecepta; Neminem laedere; Ius suum cuique tribuere, & Honestè vivere, duo priora legum sunt argumentum, tertium legibus commode non potest explicari. Illa boni civis, hoc boni viri spectant personam. Quanquam autem vir malus, quod & docet Aristoteles in Politicis, possit esse bonus civis, interest tamen Reip. bonos cives etiam esse bonos viros, quia à malo viro facile deponi potest boni civis persona.